અમદાવાદ: મેગા સિટી અમદાવાદને સ્માર્ટ સિટી બનાવવાનો શહેરના સત્તાધીશોએ સંકલ્પ લીધો છે. નાગરિકોને તમામ પ્રકારની સ્માર્ટ સેવા પૂરી પાડવાની કટિબદ્ધતા દાખવનાર શાસકોને એ બાબત જાણીને આશ્ચર્ય થશે કે આજે પણ અમદાવાદીઓ દૂષિત પાણી, ઊભરાતી ગટર અને બિસમાર રસ્તાથી ત્રસ્ત છે. લોકોને ‘નળ, ગટર અને રસ્તા’ (નગર)ની બુનિયાદી સુવિધા મળતી નથી, જેના કારણે ખુદ તંત્ર સમક્ષ નવ મહિનાના ટૂંકા સમયગાળામાં આને લગતી કુલ ૧,૦૦,૪૮૧ ઓનલાઇન ફરિયાદ ર‌િજસ્ટર્ડ થઇ છે.